ET Euroopa Liidu Teataja C 78/9

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

(2015/C 78/09)

Käesoleva dokumendi avaldamine annab õiguse esitada vastuväiteid vastavalt nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„PANCETTA DI CALABRIA”

EÜ nr: IT-PDO-0217-1567-19.10.2011

KGT ( ) KPN ( X )

1. Spetsifikaadi osa, mida muutmine hõlmab

—

☐

—

☒

—

☐

—

☒

—

☒

—

☐

—

☒

—

☐

—

☐

2. Muudatus(t)e liik

—

☐

—

☒

—

☐

—

☐

3. Muudatus(ed)

Toote kirjeldus

— Laagerdunud kõhutüki „Pancetta di Calabria” läbimõõdu ülemmäära on suurendatud, et kajastada paremini liha traditsioonilist töötlemisprotsessi ja algselt lõigatud lihatükkide suurust.

Päritolutõend

— Vastavalt määrusele (EL) nr 1151/2012 on tootespetsifikaadi teksti ajakohastatud nende tootmisprotsesside osas, mida tootjad peavad päritolutõendi nõuete kajastamiseks järgima.

Tootmismeetod

— Täpsemad ning üksikasjalikumad juhised on antud tõu, tapavanuse ja -kaalu nõuete kohta; lubatud geneetiliste tüüpide loetelusse on lisatud kohalik musta värvi Apuulia-Calabria tõug. Kõnealuse tõu aretusregister koostati Apuulia ja Calabria maakonnas ajalooliselt kasvatatava kohaliku seapopulatsiooni omaduste alusel; lubatud geneetiliste tüüpide loetelusse on lisatud ka Duroci tõug, kuna seda esineb sigade päritolupiirkonnas rohkesti; selgelt on esile toodud ka need tõud, mille kasutamine on üheselt keelatud, kuna nende omadused ei vasta laagerdunud lihatoodete tootmiseks kasutatavate raskete sigade omadustele.

— Lisaks kehtivas spetsifikaadis ette nähtud võimalusele identifitseerida sigu vastava märgi järgi võib nüüd sigu identifitseerida ka sea tagajäsemel oleva tätoveeringu järgi, millel on selle seakasvatuse koodnumber, kus põrsas sündis.

— Selgelt on sätestatud sigade sööda valgusisalduse määr.

— Selgitatud on mõistet „vedel sööt”.

— Täpsemalt on sõnastatud ka toote koostisained, et parandada kehtivas tekstis olev ilmne sisuline viga lauses: „kehtivate õigusaktidega ette nähtud punane pipar”. Sõnadele „kehtivate õigusaktidega ette nähtud punane pipar” peaks järgnema trükivea tõttu dokumendist välja jäänud tekst muude maitse- ja lisaainete kohta. Muudatusega on määratud selgemalt kindlaks, mida „punase pipra” all mõeldakse, lisades teksti vürtspaprika/maguspaprika, mis mõlemad kuuluvad perekonda Capsicum L. Need kehtivas spetsifikaadis puuduvad naturaalsed koostisained on selgelt loetletud, et kajastada päritolupiirkonnas ajalooliselt kasutatavaid tavasid.

— Lisatud on lubatud lisaainete üksikasjalik nimekiri. Lisaainete kasutamisega on võimalik pidurdada tootele kahjulike mikroobide levikut ja aidata kaasa tootele iseloomulikule aeglasele käärimisprotsessile, samuti tagada, et toote „Pancetta di Calabria” kvaliteet ei halveneks ebasoovitava käärimise tagajärjel.

— Laagerdunud kõhutüki „Pancetta di Calabria” läbimõõdu ja kaalu ülemmäära on suurendatud, et kajastada paremini liha traditsioonilist töötlemisprotsessi.

— Sooldumisaega on pikendatud kaheksalt päevalt neljateistkümnele päevale, et võtta täpsemalt arvesse traditsioonilist töötlemisviisi.

— Täpsustatud on, et 30 päevane laagerdumisaeg on vähim, mida traditsioonilisel tootmisel kasutada.

Märgistus

— Lisatud on „Pancetta di Calabria” DOP (KPN) identifitseerimist võimaldav logo.

— Muudatusega on ette nähtud võimalus anda toode tarbimisse tervelt või viilutatult, vaakum- või gaasipakendis. Praegu kehtivas spetsifikaadis ei ole see sätestatud, kuid seda on vaja toote organoleptiliste omaduste säilitamiseks toote ostmis- ja tarbimisviiside arengut silmas pidades.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„PANCETTA DI CALABRIA”

EÜ nr: IT-PDO-0217-1567-19.10.2011

KGT ( ) KPN ( X )

1. Nimetus

„Pancetta di Calabria”

2. Liikmesriik või kolmas riik

Itaalia

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Toote kirjeldus, mida punktis 1 esitatud nimetus tähistab

Toodet „Pancetta di Calabria” saadakse sea küljetüki alumisest osast (kõhutükk). Kamaraga värske kõhutükk kaaluga 3–6 kg lõigatakse ristkülikukujuliseks, tüki paksus peab jääma vahemikku 3–6 cm. Pärast tüki ettevalmistamist pannakse see 4–14 päevaks soola. Toote pealmise osa võib katta vürtspaprika pulbriga ja muude naturaalsete maitseainetega. Laagerdumisaeg on vähemalt 30 päeva. Toode „Pancetta di Calabria” on tarbimisse andmisel ristkülikukujuline, tüki paksus jääb vahemikku 3–5 cm, lõikeosa on roosakas, selles vahelduvad kitsad tai- ja pekitriibud, maitse on degusteerimisel meeldiv.

3.3. Tooraine (üksnes töödeldud toodete puhul)

Toote „Pancetta di Calabria” valmistamiseks kasutatakse Calabria maakonnas kasvatatud sigade liha.

Emiste ja kultide liha ei ole lubatud kasutada.

Sigade geneetilised omadused peavad olema kooskõlas Itaalia raske sea omadustega, mille aluseks on järgmised traditsioonilised suure sea tõud:

— Apuulia-Calabria tõug;

— Itaalia tõuraamatu kohaselt parandatud tõud Itaalia Large White ja Itaalia Landrace või mõlema tõu kultide järeltulijad;

— Itaalia tõuraamatu kohaselt parandatud Itaalia Duroci tõugu kultide järeltulijad;

— muud tõugu kultide või hübriidkultide järeltulijad, kes on sündinud Itaalias või väljaspool Itaaliat, tingimusel et need on aretatud vastavalt selektsiooni- ja ristamisskeemidele, mille eesmärgid ei ole vastuolus Itaalia tõuraamatu ettekirjutustega raskete sigade tootmise kohta.

Seevastu on sõnaselgelt keelatud:

— kasutada sigu, kellel esineb vastunäidustatud omadusi, eelkõige loomi, kes kannavad stressitundlikkusega seotud geeni;

— kasutada Belgia Landrace’i, Hampshire’i, Pietraini ja Spoti tõugu puhtatõulisi sigu.

Tapamajja saadetavasse partiisse kuulavate sigade keskmine kaal ei tohi olla alla 140 kg.

3.4. Sööt (üksnes loomse päritoluga toodete puhul)

Sigade söödasegu peab koosnema mitte vähem kui 50 % ulatuses odrast, põldoast, maisist, tammetõrudest ja kikerhernestest.

Sigade sööta ei tohi lisada maniokki ega kartulit, samuti toiduainetööstuse kõrvalprodukte, mis võiksid anda lihale ja pekile soovimatu lõhna ja maitse.

Et nuumatavate sigade liha oleks tihedam, on keelatud anda sööta vedelal kujul. Vedelal kujul tohib anda piima töötlemisel saadavaid kõrvalprodukte.

Vähemalt kaks kuud enne sea tapmist peab tema söödas suurendama valgukomponenti ja sööda valgusisaldus ei tohi olla alla 12 %.

Söödas sisalduvad ained peavad olema turuolukorrast olenevalt pärit geograafilisest tootmispiirkonnast.

3.5. Tootmise erietapid, mis peavad toimuma määratletud geograafilises piirkonnas

Sigade kasvatamisega seotud etapid ning sigade tapmine peab toimuma Calabria maakonna territooriumil; samuti peab siin toimuma lõiketükkide valik, sooltesse toppimine, sidumine ja laagerdumine.

3.6. Erieeskirjad viilutamise, riivimise, pakendamise jm kohta

—

3.7. Erieeskirjad märgistamise kohta

Kaitstud päritolunimetus „Pancetta di Calabria” millele järgneb märge „Denominazione d’Origine Protetta” („kaitstud päritolunimetus”), peab olema kantud märgisele, toote külge seotud sildile või portsjonitena müüdava toote pakendile selgete kustutamatute tähtedega ning eristuma selgelt kõigist muudest märgetest.

Märgisel peab olema ka järgmine „Pancetta di Calabria” DOP (KPN) logo.

4. Geograafilise piirkonna täpne määratlus

Toodet „Pancetta di Calabria” valmistatakse traditsioonilises tootmispiirkonnas, mis asub Calabria maakonna territooriumil.

5. Seos geograafilise piirkonnaga

5.1. Geograafilise piirkonna eripära

Geograafiline tootmispiirkond asub Itaalia lõunaosas ja seda iseloomustab mõõdukalt soe kliima; sajab vähe ning peamiselt talveperioodil. Territoorium on valdavalt künklik ja mägine, kuid kuna tegemist on poolsaarega, kuulub siia ka 800 km ulatuses Türreeni ja Joonia mere äärde jäävat rannikuala. Mere ning künkliku ja mägise ala koosmõju loob vahemerelises keskkonnas erilised kliimatingimused.

Soodsatele kliimatingimustele lisandub kohalike tootjate aja jooksul kogutud ja põlvest põlve edasi antud oskusteave, kuidas toote „Pancetta di Calabria” valmistamiseks vajalikku liha õigesti lõigata ja soolamiseks ette valmistada. Teine tootmistehnoloogiaga seotud üksikasi on oskus kasutada maitseaineid, sealhulgas vürtspipra pulbrit.

5.2. Toote eripära

„Pancetta di Calabria” on Calabria maakonna lihatoodetele iseloomulik laagerdatud toode. Seda valmistatakse sea küljetüki alumisest osast (kõhutükk) ja nimetatud lihatükid läbivad keerulise töötlemisprotsessi. Toode „Pancetta di Calabria” on ristkülikukujuline ja selle pind on kaetud vürtsidega. Lõikeosa on roosakas, selles vahelduvad kitsad tai- ja pekitriibud, maitse on degusteerimisel meeldiv.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste või (kaitstud geograafilise tähisega) toote erilise kvaliteedi, maine või muude omaduste vahel

Toote „Pancetta di Calabria” suhtes kohaldatavad nõuded on seotud keskkonnatingimuste ning loodus- ja inimfaktoriga.

Toote „Pancetta di Calabria” tootmis- ja töötlemispiirkonda iseloomustab Itaalia lõunaosale omane kliima – sajab vähe ja valdavalt talvekuudel – ning ümbritsev keskkond – geograafiliselt on ala avatud tuultele ning temperatuuride vahe on märkimisväärne. Üheskoos loob see laagerdumisruumides ideaalsed tingimused.

Toote „Pancetta di Calabria” valmistamine eeldab töötajate täpseid oskusi lihatükkide valimisel. Kasutatakse sea küljetüki alumist osa, mida hoolega töödeldakse. Enne soolamist lõigatakse ja trimmitakse kamaraga ribiliha nii, et tulemuseks on ühtlase lõikega ristkülikukujuline tükk. Traditsiooni kohaselt kasutatakse töötlemisetapis endiselt naturaalseid lõhnaaineid, mis annavad tootele suurepärased organoleptilised omadused. Tooraine, toode ja nimetus on tihedalt seotud määratletud geograafilise piirkonna sotsiaalse ja majandusliku arenguga; just siit on saanud alguse traditsioonid ja kohalikud tavad. Esile võib tuua asjaolu, et toorainena kasutatakse Itaalia raskete sigade tõugude liha, sigu aga söödetakse samast piirkonnast pärit taimsete saadustega. Seega on toode „Pancetta di Calabria” geograafilise piirkonnaga tihedalt seotud nii kohaliku kliima, sigade söötmise kui ka inimfaktori seisukohast.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

Taotluse esitanud asutus on algatanud riikliku vastuväite esitamise menetluse, avaldades kaitstud päritolunimetuse „Pancetta di Calabria” tunnustamise ettepaneku 25. juuli 2011. aasta Itaalia Vabariigi Teatajas nr 171.

Toote spetsifikaadi täielik tekst on saadaval järgmisel veebisaidil: http://www.politicheagricole.it/flex/cm/pages/ServeBLOB.php/L/IT/IDPagina/3335

või

otse põllumajandus-, toiduaine- ja metsanduspoliitika ministeeriumi avalehel (www.politicheagricole.it), klõpsates linki „Prodotti DOP IGP” [KPNi või KGTga tooted] (ekraani ülemises paremas osas), seejärel linki „Prodotti DOP IGP STG” [KPNi, KGT või GTTga tooted] (ekraani vasakus ääres) ja lõpuks „Disciplinari di Produzione all’esame dell’UE” [ELile hindamiseks esitatud spetsifikaadid].

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Asendatud määrusega (EL) nr 1151/2012.

(4) Vt joonealune märkus 3.